
TÁJÉKOZTATÓ

A 2012. évi összefoglaló ellenőrzési jelentésről

Az önkormányzatok belső ellenőrzését a Magyarország helyi önkormányzatairól szóló 2011. évi CLXXXIX. törvény, az államháztartásról szóló 2011. évi CXCV. törvény, és a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet (továbbiakban Bkr.) szabályozza.

I. A Bkr. 48. § a) pontja alapján a belső ellenőrzés által végzett tevékenység bemutatása az alábbiak szerint:

I.1. Az éves ellenőrzési tervben foglalt feladatok teljesítésének értékelése Bkr. 48. § aa) pontja alapján;
I.1. a) A Szolnoki Kistérség Többcélú Társulása a belső ellenőrzési feladatellátásra vonatkozó 2012. évi belső ellenőrzési tervét 2011. december 01-én a 122/2011. (XII. 01.) sz. határozattal elfogadta. 
2012. január 31-vel a 12/2012. (I. 31.) sz. határozattal módosításra került a társult települési önkormányzatok képviselő - testülete által elfogadott pénzügyi, szabályszerűségi, rendszerellenőrzésekkel. A feladatok elvégzésére a rendelkezésre álló kapacitás felosztás alapján Martfű Város esetében 27 belső ellenőrzési napot jelentett.

A 2012. évi belső ellenőrzési ütemterv alapján az alábbi ellenőrzések lefolytatására került sor:

· Martfű Város Polgármesteri Hivatalánál a működő házipénztár ellenőrzése és a FEUVE rendszer működése a gyakorlatban, 

· a Damjanich János Szakképző Iskola, Gimnázium és Kollégium működésének átfogó vizsgálata,

· Martfű Városi Művelődési Központ és Könyvtárban a 2011. évi ellenőrzések alapján készült intézkedési tervben foglaltak utóellenőrzése.

Az ellenőrzési feladatok végrehajtására 27 belső ellenőrzési nap került felhasználásra.
Az ellenőrzések célja:
· A hivatalban működő pénztár napi zárása és a bizonylatok alaki, illetve jogszabályi megfeleltetése,
· Annak megállapítása, hogy a jogszabályban meghatározott rendszer alapján kialakított FEUVE rendszer a gyakorlatban megfelelően működik-e?
· Az intézmény működésének átfogó vizsgálata, melynek keretében a szabályozottság, gazdaságosság és a hatékonyság kerül ellenőrzésre.

· Az intézkedési terv véghajtása hogyan történt meg az érintett intézményben.

I.1. b) A 2012. évi vizsgálatok során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás vagy hiányosság a jelentésben nem volt.

I.2. A bizonyosságot adó tevékenységet elősegítő és akadályozó tényezők bemutatása Bkr. 48. § ab) pontja alapján;

I.2. a) A terv végrehajtása során a belső ellenőrök a Bkr. és a Belső Ellenőrzési Kézikönyv vonatkozó előírásait figyelembe véve végezték tevékenységüket. A vizsgálatok lefolytatása minden esetben ellenőrzési program alapján történt, a belső ellenőrök számára megbízólevél került kiállításra. A szükséges előkészületek és helyszíni vizsgálatok lefolytatását követően az ellenőrzések megállapításai tervezet formájában (záradékkal ellátva) megküldésre kerültek. Az észrevételezési határidő lejártát követően – intézkedési-terv készítési kötelezettséggel – készültek el az összefoglaló jelentések.

A belső ellenőrzési feladatok ellátását a Szolnoki Kistérség Többcélú Társulása Társulási Tanács Kistérségi Irodájának belső ellenőrei végezték el, akik a Bkr.-ben meghatározottak szerinti végzettséggel rendelkeznek. Az államháztartásról szóló 2011. évi CXCV. törvény 70. § (5) bekezdése rendelkezik a belső ellenőrzést végzők nyilvántartásáról. 

A nyilvántartási kötelezettségnek – az aktuális jogszabályoknak megfelelően – mindkét belső ellenőr 2009. évben eleget tett, az előírt vizsga követelményeknek 2010. évben megfelelt, a kétévente esedékes kötelező továbbképzési kötelezettségre vonatkozó feltételeket pedig 2012. évben teljesítették.
I.2. b) A belső ellenőrzési feladatellátás a Szolnoki Kistérség Többcélú Társulása Társulási Tanács Kistérségi Irodájának belső ellenőrei által valósult meg, ezáltal biztosítva a feladatköri és szervezeti függetlenséget.

I.2. c) A belső ellenőrzés során összeférhetetlenségi eset nem fordult elő.

I.2. d) A belső ellenőrzés során a Bkr. 25.§ a)-e) pontjaiban megfogalmazott jogosultságokkal kapcsolatos problémák, korlátozások nem történtek. 

I.2. e) A belső ellenőrök munkáját a Szolnoki Kistérség Többcélú Társulása által 2006. évben vásárolt 2 db notebook segítette. A helyszíni ellenőrzések alkalmával a település megközelítését a VOLÁN helyközi járataival oldották meg az ellenőrök.
I.2. f) Az elvégzett belső ellenőrzésekről a Bkr. 50. § szerinti nyilvántartás vezetése, valamint az ellenőrzési dokumentumok megőrzése, illetve a dokumentumok és adatok szabályszerű, biztonságos tárolása a Szolnoki Kistérség Többcélú társulása Irodáján történik.
I.2. g) Az ellenőrzés célja a hiányosságok, kockázatok feltárása az ellenőrzött folyamatok működésének javítása érdekében, valamint a vizsgálatok során folyamatos feladatként jelen van a rendszer fejlesztése. 

II.1. A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok Bkr. 48. § ba) pont;
Martfű Város Polgármesteri Hivatalánál a működő házipénztár ellenőrzése és a FEUVE rendszer működése a gyakorlatban végrehajtott vizsgálat megállapításai:
· A jogszabályi kötelezettségének eleget téve a Polgármesteri Hivatal elkészítette a számviteli politika keretében a 2011. augusztus 1-től érvényes, Pénzkezelési Szabályzatot, melyet bankváltás miatt 2012. január 01-től kiegészítettünk a pénzintézetnél nyitott bankszámlák listájával, valamint a bankkártya használatával.

· A vizsgált időszakban a napi záró pénzkészlet túllépésére nem került sor. 

· A házipénztári pénzkezelésre és a bankszámlaforgalomra vonatkozó ellenőrzési nyomvonal nem tartalmazta a részfolyamatokat, a kapcsolódási pontokat (pl.: pénzbeszedő helyek működése, előlegek kifizetése, elszámolása). 

· Szigorú számadású kötelezettség alá vont nyomtatványok kezelésére vonatkozó szabályokat a Bizonylati Szabályzatban rögzítettük, a kialakított nyilvántartás megfelelő volt.
· A pénztári nyilvántartások teljes és zártkörű rendszerének, a bizonylati és okmányfegyelemnek a vizsgálatát a szúrópróbaszerűen kiválasztott 2012. január havi bizonylatok alapján végezték el, melynek során hiányosságot nem állapítottak meg. 

· Martfű Város Polgármesteri Hivatala 2011. január 1-től határozta meg belső kontrollrendszerét. A szabályzat 2. sz. melléklete tartalmazta a pénzügyi döntések dokumentumainak elkészítését, az előzetes és utólagos pénzügyi ellenőrzést, a pénzügyi döntések szabályozottság szempontból történő jóváhagyását, ellenjegyzését, a gazdasági események elszámolását, könyvvezetés, beszámolás. Tartalmazta továbbá feladatkörönként az előkészítő koordináló és végrehajtó megnevezését.

· A gazdálkodási szabályzatában rögzítette az engedélyezési és jóváhagyási eljárásokat.
· A gazdálkodási folyamatok, részfolyamatok belső szabályozására elkészítette a számviteli politikát, valamint a számviteli politika kötelező tartalmi elemein belül a számviteli szabályzatokat. A szabályzatok nem tartalmazták a vezetői ellenőrzés kialakítását, eljárás rendjét, gyakorlati érvényesülését. A szabályzatok aktualizálása - jogszabályi változásokat követően - nem történt meg. 

Damjanich János Szakképző Iskola, Gimnázium és Kollégium működésének átfogó vizsgálata során tett megállapítások:
· Az intézmény működésére vonatkozó legfontosabb adatokat tartalmazó Alapító Okirattal és Szervezeti és Működési Szabályzattal rendelkezett. Az SZMSZ a kormányrendelet szerinti előírásokat részben tartalmazta, valamint nem képezte mellékletét a szabálytalanságok kezelésének eljárásrendje.
· A 2011. évi Együttműködési megállapodásban a pénzügyi-gazdasági feladatokat szabályozták.

· A technikai és gazdasági dolgozók részére 2011. évben elkészített munkáltató által kiadott a dolgozók által aláírt munkaköri leírások nem tartalmazták a helyettesítés rendjét, és a jogkörgyakorlásokat.
· A Polgármesteri Hivatal 2011. augusztus 1-től hatályos Gazdálkodási Szabályzatában az önállóan működő intézmények jogkörgyakorlói is meghatározásra kerültek. A szabályzat nem teljes körűen tartalmazta kötelezettségvállalás folyamatára vonatkozó előírásokat (pl.: főkönyvi könyvelés választott módszere, egyeztetések).

· Az analitikus nyilvántartás felfektetésére 2008. évtől került sor. A 0-s főkönyvi számla osztályba történő könyvelés 2011. május 1-től valósult meg.

· A kötelezettségvállalások ellenjegyzésének vizsgálata során megállapították, hogy a 100eFt-ot meghaladó kötelezettségvállalás esetében a vizsgált tételeknél az ellenjegyzési jogkörgyakorlás nem történt meg.

· Az éves előirányzatokról és az évközi módosításokról a Polgármesteri Hivatal jó színvonalú nyilvántartást vezetett. Az intézmény éves költségvetése alapján gazdálkodott, módosított előirányzatán belül teljesítette összkiadásait, kiemelt előirányzatait nem lépte túl.
· Az intézmény csak 2011. december 31-i létszámnyilvántartással rendelkezett, a bérnyilvántartás kialakítása megfelelő volt.
· A létszámmozgások vizsgálata során megállapították, hogy az intézmény a vizsgált időszakban stabil létszámmal tudta ellátni feladatait.

· A közalkalmazotti besorolások és a jubileumi jutalmak ellenőrzése során hiányosságot nem állapítottak meg. 

· Az intézménynél kötelező és nem kötelező pótlékok, munkáltatói döntésen alapuló kereset kiegészítés, valamint határozott idejű kereset kiegészítés kifizetésére is sor került.
· A Polgármesteri Hivatal érvényes intézményre kiterjesztett számvitel politikájával, illetve az ehhez kapcsolódó, a gazdálkodáshoz szükséges szabályzatokkal rendelkezett.

· A tárgyi eszközgazdálkodás nyilvántartása megfelelő, az egyedi manuális kartonokon a gyári számok feltüntetésre kerültek, a Hivatalban vezetett számítógépes nyilvántartáson azonban pótolni szükséges.

· Az immateriális javak és tárgyi eszközök terv szerinti értékcsökkenésének elszámolása a számviteli előírásoknak megfelelt. 

· A kis értékű tárgyi eszközökről manuálisan, mennyiségi nyilvántartást vezettek, amely megfelelő volt.
· Munka-, illetve védőruha juttatás szabályairól a kollektív szerződés mellékletében rendelkeztek, a munka és védőruháról készletnyilvántartó kartont vezettek név és juttatás szerint. 

· A pénzkezelési szabályzat alapján az intézmény heti előleg kerete 100 000 Ft. Az előleget és a kifizetéseket pénztárjelentésbe vezetik fel. Szúrópróbaszerűen ellenőrizték a 2012. április 24-én felvett 50 000 Ft előleg elszámolását, megállapítást nyert, hogy a számlák sorszáma, összege, megnevezése felvezetésre kerültek, azonban a vásárlás időpontját nem rögzítették. 
· Leltározási tevékenység végrehajtására a nagy és kis értékű tárgyi eszközök esetében 2008. 2010. években, valamint 2011. évben (július 31.) az intézmény szétválásakor került sor.  Szúrópróbaszerűen a 2011. évi leltárt ellenőrizték, a leltározás dokumentálásánál, valamint a leltárfelvétel és a nyilvántartás adatainak egyeztetése során eltérést nem tapasztaltak.

· A vizsgált időszakban minden évben végeztek selejtezést a kis és nagy értékű tárgyi eszközök állományából, a belső ellenőrzés a 2010. és 2011. évben végzett selejtezéseket vizsgálta, amely során dokumentációs hiányosságok nem voltak tapasztalhatók. Szúrópróbaszerűen ellenőrizték a selejtezésre került eszközök nyilvántartásokból történő kivezetését, melynek során eltérést nem tapasztaltak. 

· A Belső Kontrollrendszer szabályzatot 2011. január 1-én elkészítette a Polgármesteri Hivatal, amelyet kiterjesztett az önállóan működő intézményekre.
· A munkafolyamatokra az intézmény táblázatos formában elkészítette az ellenőrzési nyomvonalakat, megállapították, hogy azok kiegészítésre szorulnak.
A Martfű Városi Művelődési Központ és Könyvtárban a 2011. évi ellenőrzések alapján készült intézkedési tervben foglaltak utóellenőrzése során a belső ellenőrök megállapították, hogy az előző revízió által feltárt hiányosságok megszüntetése az alábbi kivétellel megtörtént, az eszközök tartozékainak és gyári számának feltüntetése folyamatosan valósul meg, valamint a Szervezeti és Működési Szabályzat elkészítése nem történt meg. 
A szabályszerű, szabályozott és hatékony feladatellátás érdekében megfogalmazott javaslatok:

Martfű Város Polgármesteri Hivatalánál a működő házipénztár ellenőrzése és a FEUVE rendszer működése a gyakorlatban végrehajtott vizsgálat javaslatai:
· a szabályzatok aktualizálását a jogszabályváltozásoknak megfelelően szükséges elvégezni.
Damjanich János Szakképző Iskola, Gimnázium és Kollégium működésének átfogó vizsgálata során tett javaslatok:
· A Szervezeti és Működési Szabályzat kiegészítése, valamint a szabálytalanságok kezelésének eljárásrendjét mellékletként az SZMSZ-hez csatolni.
· A munkaköri leírások kiegészítése.
· A Polgármesteri Hivatal Gazdálkodási szabályzatának kiegészítése.
· A 100eFt-ot meghaladó kötelezettségvállalások esetében az ellenjegyzési jogkörgyakorlás megvalósulása. 

· Megfelelő létszámnyilvántartás kialakítása.
· A Polgármesteri Hivatalban vezetett tárgyi eszközök számítógépes nyilvántartásán a gyári számok feltüntetése.
· A munka és védőruháról – munkaruha féleségenként - készletkarton vezetése. 
· Ellenőrzési nyomvonalak felülvizsgálata, azok kiegészítése.

A megfogalmazott megállapítások hozzájárulnak, hogy a tevékenységek szabályozottabbak és hatékonyabbak legyenek. 

II.2. A belső kontrollrendszer értékelése Bkr. 48. § bb) pontja alapján a végzett ellenőrzés vonatkozásában;

A házipénztári pénzkezelés és a bankszámlaforgalom tevékenységre vonatkozó ellenőrzési nyomvonal elkészítése megtörtént, azonban a főfolyamaton belül a részfolyamatokat, valamint a kapcsolódási pontokat nem tartalmazta (pl.: pénzbeszedő helyek működése, előlegek kifizetése, elszámolása). 

Martfű Város Polgármesteri Hivatala, mint önállóan működő és gazdálkodó költségvetési szerv és az irányítása alatt önállóan működő költségvetési szervek belső kontrollrendszerét 2011. január 1-től határozta meg. A szabályzat rendelkezik a költségvetési szerv vezetőjének megnevezéséről, a belső kontrollrendszer kialakításáról és működtetéséről, valamint a folyamatba épített, előzetes utólagos és vezetői ellenőrzés rendszeréről. A FEUVE rendszer magába foglalja a rendszer működésének célját, tartalmát, az elsőszintű irányítási és ellenőrzési feladatokat, az alkalmazott fogalmak, valamint a megvalósításukkal, működésükkel kapcsolatos feladatokat, eljárásrendeket, a szabályosság, szabályozottság, gazdaságosság, hatékonyság és eredményesség követelményeit. 

A kontrolltevékenység részeként minden tevékenységre vonatkozóan biztosítani kell az előzetes és utólagos pénzügyi ellenőrzést, a gazdálkodásért felelős első szintű pénzügyi irányítási és ellenőrzési rendszert, amelynek létrehozásáért, működtetéséért és fejlesztéséért a költségvetési szerv vezetője a felelős. 

A szabályzat 2. sz. melléklete tartalmazta az első szintű pénzügyi irányítási és ellenőrzési egyes faladatoknak az elkülönülését, mely magába foglalta a pénzügyi döntések dokumentumainak elkészítését, az előzetes és utólagos pénzügyi ellenőrzést, a pénzügyi döntések szabályozottság szempontból történő jóváhagyását, ellenjegyzését, a gazdasági események elszámolását, könyvvezetés, beszámolás. Tartalmazta továbbá feladatkörönként az előkészítő koordináló és végrehajtó megnevezését.

A Polgármesteri Hivatal gondoskodik a mindennapi tevékenysége során alkalmazott központi jogszabályok, előírások hozzáférhetőségéről. Biztosította minden érintett dolgozó számára az internetes hozzáférést. A jogszabály változások alkalmával továbbképzéseken, megbeszéléseken, konzultációkon való részvételt, szakkönyvek beszerzését. A belső szabályzatok az érintett dolgozók rendelkezésére álltak. 

A polgármesteri hivatal belső szabályzatokban szabályozta az engedélyezési és jóváhagyási eljárásokat. Elkészítette a gazdálkodási szabályzatát 2011. január 1-től, melyben a gazdálkodással kapcsolatos feladatok, jogkörök, valamint az adatszolgáltatási feladatok teljesítésével kapcsolatos belső előírásokat határozták meg. A szabályzat melléklete tartalmazta a megismerési nyilatkozatot, melyben az érintett dolgozók aláírásukkal igazolják, hogy az adott szabályzat tartalmát, valamint a gazdasági eseményekhez hozzárendelt ellenőrzési nyomvonalakat megismerték. 

A gazdálkodási folyamatok, részfolyamatok belső szabályozására elkészítették a 2008. január 1-től érvényes számviteli politikát, valamint a számviteli politika kötelező tartalmi elemein belül a Pénzkezelési szabályzatot, az Eszközök és Források Értékelési Szabályzatát, a Leltározási és Leltárkészítési szabályzatot, valamint a Selejtezési Szabályzatot. A szabályzatok közül a Pénzkezelési szabályzat és a Selejtezési szabályzat tartalmazta a munkafolyamat résztvevőinek megismerési nyilatkozatát. A folyamatba épített ellenőrzések a jogkörök gyakorlása során valósultak meg. A szabályzatoknak tartalmazniuk kell, hogy milyen feladatokat kell ellátni, a feladatellátásért ki a felelős, illetve a végrehajtás ellenőrzésére jogosult vezetőt. Ezek a szabályzatok nem tartalmazták a vezetői ellenőrzés kialakítását, eljárás rendjét, gyakorlati érvényesülését. A szabályzatok aktualizálása - jogszabályi változásokat követően - nem történt meg. 

A szúrópróbaszerű vizsgálat során a munkaköri leírások tartalmazták a feladatokat, hatásköröket. 

A pénzkezeléssel kapcsolatos gazdasági eseményeknél szúrópróbaszerűen ellenőrizték a FEUVE működését, megállapítást nyert, hogy a bizonylatok ellenőrzése kapcsán az alkalmazott ellenőrzési pontok, kontrollok megfelelőek voltak.
III.1. Az intézkedési tervek megvalósítása;

A Martfű Városi Művelődési Központ és Könyvtár 2011. évi ellenőrzése alapján készült intézkedési tervben foglaltak utóellenőrzése során a belső ellenőrök megállapították, hogy az előző revízió által feltárt hiányosságok megszüntetése az alábbi kivétellel megtörténtek. A Szervezeti és Működési Szabályzat elkészítése nem történt meg, az eszközök tartozékainak és gyári számának feltüntetése folyamatosan valósul meg. 

Határozati javaslat:



……./2013. (……..) Önkormányzati Határozat



a 2012. évi belső ellenőrzési tevékenységéről

Martfű Város Önkormányzatának Képviselő-testülete a helyi önkormányzatokról szóló 1990. évi LXV. törvény, az államháztartásról szóló 2011. évi CXCV. törvény és költségvetési szervek belső ellenőrzéséről szóló 370/2011. (XII.31.) kormányrendelet alapján az alábbi határozatot hozza:

A Képviselő-testület megtárgyalta az önkormányzat 2012. évi belső ellenőrzési tevékenységéről szóló beszámolót, melyet elfogad.

Erről értesülnek:

1. Jász-Nagykun-Szolnok Megyei Kormányhivatal

2. Valamennyi képviselő helyben

Martfű, 2013. április 18.










Dr. Kiss Edit










polgármester
Készítette: Török Ferencné sk.

                    belső ellenőrzési vezető

Látta: Szász Éva

           jegyző

